Diari Oficial de la Generalitat Valenciana


Sumari del DOGV 7353, del 04-09-2014 (2014/7964)

RESOLUCIÓ de 8 d'agost de 2014, de la Conselleria d'Educació, Cultura i Esport, per la qual s'incoa l'expedient per a complementar la declaració com a béns d'interés cultural amb la categoria de zones arqueològiques dels abrics d'art rupestre de la Sarga, Abric I, Abric II i Abric III, situats al terme municipal d'Alcoi, per mitjà de la delimitació del seu entorn de protecció i l'establiment de la normativa de protecció, i s'obri període d'informació pública.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7353

Data del DOGV
:   04-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7964


Data del document
:   08-08-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 8 d'agost de 2014, de la Conselleria d'Educació, Cultura i Esport, per la qual s'incoa l'expedient per a complementar la declaració com a béns d'interés cultural amb la categoria de zones arqueològiques dels abrics d'art rupestre de la Sarga, Abric I, Abric II i Abric III, situats al terme municipal d'Alcoi, per mitjà de la delimitació del seu entorn de protecció i l'establiment de la normativa de protecció, i s'obri període d'informació pública. [2014/7964]  
  
L'article 40.2 de la Llei 16/1985, de 25 de juny, del Patrimoni Històric Espanyol, va atorgar pel ministeri directe de la llei la consideració de bé d'interés cultural a les coves, abrics i llocs que contingueren manifestacions d'art rupestre.  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural del patrimoni cultural valencià tots els béns existents al territori de la Comunitat Valenciana que, a l'entrada en vigor d'esta llei, ja havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'un expedient individualitzat com en virtut del que establixen l'article 40.2 de la mencionada llei i les seues disposicions addicionals primera i segona. En virtut de l'atribució legal de la condició de bé d'interés continguda en l'article 40.2 d'esta última norma, els abrics d'art rupestre de la Sarga, situats al terme municipal d'Alcoi (Alacant), constituïxen, per tant, pel ministeri de la llei béns d'interés cultural amb la categoria de zones arqueològiques.  
  
En compliment del mandat contingut en la disposició addicional primera, paràgraf segon, de la Llei 4/1998, d'11 de juny, del Patrimoni Cultural Valencià, el Consell de la Generalitat va adoptar l'acord de 15 d'octubre de 2010 (DOCV 6380, 20.10.2010), pel qual s'aprova la relació de coves, abrics i llocs amb art rupestre que s'enumeren en l'annex d'eixe acord i s'acorda inscriure'ls en la secció primera de l'Inventari General del Patrimoni Cultural Valencià, amb la categoria de zona arqueològica. Els abrics la Sarga, Abric I, Abric II i Abric III, s'inclouen expressament en la relació a l'efecte d'atorgar-los esta màxima protecció legal i publicitar-la.  
  
En aplicació del que disposa la disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, la conselleria competent en matèria de cultura podrà complementar amb les noves mencions i determinacions d'esta llei les declaracions produïdes amb anterioritat a la seua entrada en vigor.  
  
En compliment del que disposen els articles 27 i 28 de la Llei d'11 de juny de 1998, del Patrimoni Cultural Valencià, i vista la proposta complementadora de la declaració de béns d'interés cultural de les dites zones arqueològiques presentada per l'Ajuntament d'Alcoi, l'informe favorable dels servicis tècnics de la Direcció General de Cultura i la proposta elevada per la Direcció General de Cultura, favorable a la complementació de la declaració dels béns d'interés cultural amb la categoria de zona arqueològica dels abrics d'art rupestre de la Sarga, Abric I, Abric II i Abric III, situats al terme municipal d'Alcoi (Alacant), per mitjà de la delimitació del seu entorn de protecció i l'establiment de la normativa de protecció corresponent, la Conselleria d'Educació, Cultura i Esport resol:  
  
  
Primer  
Incoar l'expedient per a complementar les declaracions com a béns d'interés cultural amb la categoria de zona arqueològica dels abrics d'art rupestre de la Sarga, Abric I, Abric II i Abric III, situats al terme municipal d'Alcoi (Alacant), descrivint-los i delimitant un únic entorn de protecció per a tots pel que fa a la tutela integral, no sols dels llocs que contenen manifestacions d'art rupestre, sinó també del seu entorn d'afecció, on hi ha altres béns patrimonials de destacada significació que es detallen i s'identifiquen a efectes tutelars, i fixar les normes de protecció de les zones arqueològiques i del seu entorn en l'annex adjunt a la present resolució, i encomanar-ne la tramitació a la Direcció General de Cultura de la Conselleria d'Educació, Cultura i Esport.  
  
  
Segon  
L'entorn de protecció dels béns d'interés cultural queda definit, tant literalment com gràficament, en els annexos adjunts que formen part de la present resolució. La documentació complementària està en l'expedient corresponent.  
  
Tercer  
En compliment del que establix l'article 27.3 de la Llei 4/1998, d'11 de juny, del Patrimoni Cultural Valencià, notificar esta resolució a l'Ajuntament d'Alcoi i als interessats i fer-los saber que, de conformitat amb el que establixen els articles 35 i 36, en relació amb el 27.4 de la Llei, la realització de qualsevol intervenció, tant a les zones arqueològiques com al seu entorn, haurà de ser autoritzada preceptivament per la Direcció General de Cultura de la Conselleria d'Educació, Cultura i Esport abans que de realitzar-la i d'atorgar la llicència municipal, si és el cas, quan siga preceptiva.  
  
  
Quart  
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i qualsevol acte d'edificació i ús del sòl que afecte l'immoble i el seu entorn de protecció, així com de les esmentades actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, de conformitat amb la limitació temporal continguda en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la culminació de la present complementació. No obstant això, la Direcció General de Cultura de la Conselleria d'Educació, Cultura i Esport podrà autoritzar les actuacions mencionades quan considere que no perjudiquen manifestament els valors del bé que motiven la incoació, així com les obres que per causa major o interés general hagen de realitzar-se inajornablement, segons el que disposa el paràgraf primer de l'article esmentat.  
  
  
Quint  
Que, en compliment del que establix l'article 27.3 de la Llei 4/1998, d'11 de juny, del Patrimoni Cultural Valencià, es notifique la present resolució al Registre General de Béns d'Interés Cultural dependent de l'Administració General de l'Estat per a la seua anotació preventiva.  
  
  
Sext  
D'acord amb el que preveuen l'article 86 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 27 de la Llei 4/1998, d'11 de juny, del Patrimoni Cultural Valencià, obrir un període d'informació pública, a fi que totes les persones que hi tinguen interés puguen examinar l'expedient durant el termini d'un mes a partir de la publicació de la present resolució en el Diari Oficial de la Comunitat Valenciana. L'expedient estarà a disposició de les persones interessades a la Direcció General de Cultura de la Conselleria d'Educació, Cultura i Esport, ubicada a l'avinguda de la Constitució, núm. 284, de València.  
  
  
Sèptim  
Que la present resolució amb els seus annexos es publique en el Diari Oficial de la Comunitat Valenciana i en el Boletín Oficial del Estado.  
  
València, 8 d'agost de 2014.- La consellera d'Educació, Cultura i Esport: María José Catalá Verdet.  
  
  
ANNEX I  
Delimitació literal de les zones arqueològiques de la Sarga,   
abrics I, II i III, i la seua descripció  
  
Denominació principal  
Abrics d'art rupestre de la Sarga: Abric I, Abric II i Abric III.  
  
  
Localització  
Província: Alacant.  
Comarca: l'Alcoià.  
Municipi: Alcoi.  
  
Ubicació  
Referència cadastral  
Polígon: 7.  
Parcel·les: 38 i 40.  
  
Descripció dels abrics d'art rupestre i determinació dels seus valors  
  
Les pintures rupestres prehistòriques de la Sarga (Alcoi) van ser declarades en 1997 Bé d'Interés Cultural i com a tal han sigut inscrites en la secció primera de l'Inventari General del Patrimoni Cultural Valencià, i en 1998 la UNESCO les va incloure en la Llista de Patrimoni de la Humanitat, junt amb unes altres manifestacions d'art rupestre de l'arc mediterrani.  
Els seus motius pintats, d'època neolítica, es distribuïxen en les parets de tres abrics rocosos del barranc de la Cova Foradada (partida de la Canal Baixa, terme municipal d'Alcoi). Estos abrics i el seu entorn definixen un paisatge cultural i una unitat paisatgística de primer orde.  
  
  
ANNEX II  
Delimitació literal de l'entorn de protecció de les zones arqueològiques de la Sarga, Abric I, Abric II i Abric III,   
i dels béns patrimonials que se situen en eixe entorn,   
que es detallen i s'identifiquen a efectes tutelars  
  
Justificació de la delimitació proposada  
La delimitació de l'entorn de protecció s'ha establit tenint en compte l'espai comprés en una distància de 200 metres des del contorn extern del bé (de cada un dels tres abrics), i d'acord amb els criteris següents:  
  
1. Topogràfics i paisatgístics, amb la inclusió de les terres circumdants, els relleus i els camins pròxims des d'on és possible contemplar els abrics i el barranc de la Cova Foradada.  
2. Administratius: inclouen la totalitat de la superfície de les parcel·les cadastrals afectades per la proposta.  
  
Delimitació literal de l'entorn  
Origen: intersecció de la via pecuària núm. 2, canyada del Port (ref. cadastral 9017), amb la via pecuària núm. 17, assagador de la Font Vella (ref. cadastral 9019); punt A: coordenades UTM (datum ETRS89, fus 30): 720848,043; 4280662,11.  
Sentit: horari.  
Línia delimitadora: des de l'origen va en direcció est paral·lela a la via pecuària núm. 2, canyada del Port, seguint la línia delimitadora de les parcel·les 45 i 42; punt B: coordenades: 721096,904; 4280679,36. Voreja pel sud els edificis del Mas dels Ginerets, per la línia delimitadora de la parcel·la 42, fins a la intersecció amb el camí que ix en direcció a les edificacions dels Plans de Baix i dels Plans del Mig (ref. cadastral 9017); punt C: coordenades: 721232,199; 4280631,57. Continua en direcció est per la línia delimitadora de la parcel·la 37, que al seu torn va paral·lela al camí (ref. cadastral 9017), fins a la seua intersecció amb el camí que conduïx als Plans de Baix (ref. cadastral 9021); punt D: coordenades. 721418,305; 4280498,08. Va paral·lela al camí que conduïx als Plans de Baix (ref. cadastral 9021), i continua per la línia delimitadora de la parcel·la 32, fins a la intersecció amb el tram final d'eixe camí; punt E: coordenades: 721878,561; 4280084,73. Continua en direcció sud per la línia delimitadora de la parcel·la 38, vorejant l'edificació dels Plans de Baix, la qual en queda exclosa, fins a la seua intersecció amb el camí del Mas de la Cova (ref. cadastral 9014); punt F: coordenades: 721827,597; 4279911,69. Va paral·lela al camí del Mas de la Cova (ref. cadastral 9014), seguix en direcció oest la línia delimitadora de la parcel·la 38 fins a la seua intersecció amb la parcel·la 39; punt G: coordenades: 721319,423; 4279992,81. Seguix la línia delimitadora de la parcel·la 39, que recorre la carena d'una elevació (límit de la divisòria del terme d'Alcoi amb el de Xixona), fins a la intersecció amb la carretera que comunica la Sarga amb el Mas de la Cova (ref. cadastral 9020); punt H: coordenades: 720860,086; 4280096,78. Continua en direcció oest per la línia delimitadora de les parcel·les 41 i 47 fins a la seua intersecció amb un camí (ref. cadastral 9022); punt I: coordenades 720524,355; 4280177,89. Seguix en direcció nord-est per la línia delimitadora de la parcel·la 47, que al seu torn voreja un camí (ref. cadastral 9022), i conclou en el punt d'origen A.  
  
  
Parcel·les afectades: terme d'Alcoi. Polígon: 7. Parcel·les: 32, 37, 38, 39, 40, 41, 42, 45, 46, 47; 9018, 9019, 9020, 9021.  
  
  
Béns patrimonials ubicats en l'entorn de protecció  
  
Patrimoni arqueològic  
  
Cova Foradada  
Municipi: Alcoi.  
Descripció: cavitat de 20 m x 9 m formada per un gran clavill amb dos boques d'accés, de les quals la situada en una cota inferior s'obri al barranc de la Cova Foradada; l'interior presenta un desnivell pronunciat, grans blocs de pedra i pocs sediments.  
Cronologia: edat del bronze (bronze ple i bronze final); restes d'un enterrament humà, ceràmiques amb decoració incisa, sílex i pedra polida.  
Categoria: s'assenyala expressament com a Bé de Rellevància Local amb la categoria d'Espai de Protecció Arqueològica.  
  
Cim i vessant est de l'altet del Mas de la Cova  
Municipi: Alcoi.  
Descripció: terrenys del cim i vessant est de l'altet del Mas de la Cova.  
Cronologia: èpoques moderna i contemporània (ceràmiques al torn, segles xiv-xix).  
Categoria: Àrea de Vigilància Arqueològica.  
  
Mas de la Cova  
Municipi: Alcoi.  
Descripció: pla situat entre el Mas de la Cova, la via pecuària núm. 7, assagador de la Font Vella, l'inici dels abancalaments del vessant est de l'altet del Mas de la Cova i la carretera del caseriu de la Sarga al Mas de la Cova.  
Cronologia: neolític (iv-iii mil·lenni aC), romà (segles i-iv dC) i medieval/modern (segles xvi-xix dC).  
Categoria: Àrea de Vigilància Arqueològica.  
  
Barranc de la Cova Foradada  
Municipi: Alcoi.  
Descripció: estructura semblant a un fossat que s'advertix en el talús de la pista que comunica el Mas dels Ginerets amb el Mas de la Cova, en el tram pròxim al llit del barranc de la Cova Foradada.  
Cronologia: neolític-edat del bronze (iii-i mil·lenni aC).  
Categoria: Àrea de Vigilància Arqueològica.  
  
Cornisa de l'Abric 3 de la Sarga  
Municipi: Alcoi.  
Descripció: estructura de pedres clavades que s'alineen de NW a SE, de manera paral·lela a un talús natural, i acumulació de pedres procedents d'una possible estructura derruïda.  
Cronologia: edat del bronze (ii mil·lenni aC).  
Categoria: Àrea de Vigilància Arqueològica.  
  
Vessant sud-est i capçalera del barranc de la Cova Foradada  
Municipi: Alcoi.  
Descripció: terrenys del vessant sud-est del turó del barranc de la Cova Foradada (elevació situada sobre els abrics amb pintures rupestres) fins al terreny agrícola dels Plans de Baix. Dispersió baixa de ceràmiques comunes al torn.  
Cronologia: edat mitjana-moderna (segles xii-xvi dC).  
Categoria: Àrea de Vigilància Arqueològica.  
  
Els Plans de Baix  
Municipi: Alcoi.  
Descripció: gran abancalament en pla situat entre la masia dels Plans de Baix, el turó del barranc de la Cova Foradada i l'inici d'este barranc.  
Cronologia: neolític II i edat del bronze (iv-ii mil·lenni aC).  
Categoria: Àrea de Vigilància Arqueològica.  
  
Els Ginerets  
Municipi: Alcoi.  
Descripció: concentració de materials arqueològics (ascles i làmines de sílex; ceràmiques al torn) dispersos en els terrenys agrícoles de forta inclinació situats al sud-est del Mas dels Ginerets.  
Cronologia: del neolític final a l'edat del bronze (iii-i mil·lenni aC), medieval i modern (segles xii-xviii dC).  
Categoria: Àrea de Vigilància Arqueològica.  
  
  
Patrimoni etnològic  
  
Mas de la Cova  
Municipi: Alcoi.  
Descripció: casa de camp o masia formada per l'agregació de dos cossos d'obra, en forma de L, i un pati. L'edifici de proporcions més grans, dotat de dos plantes, estigué destinat a vivenda principal (possiblement dels propietaris), i té l'accés orientat al SO, al costat de l'era de trillar. A través d'una escala exterior es pot accedir al pati.  
  
A la resta de les dependències s'accedix a través d'un gran pati on trobem una àrea coberta per a servir de corral al bestiar. En este cos, al costat de l'entrada, se situa una cuina amb una gran llar, i a la part oposada es troba l'estable o la quadra, sobre el qual es disposa una zona d'habitació per als masovers; la resta són dependències d'emmagatzematge i transformació, en les quals trobem dos basses del trull i el celler, a més d'un magatzem amb un forn i una cisterna per a arreplegar aigües pluvials.  
Cronologia: mitjan segle xix.  
Categoria: s'assenyala expressament com a Bé de Rellevància Local amb la categoria d'espai etnològic d'interés local.  
  
Caseta de caçador de l'altet del Mas de la Cova  
Municipi: Alcoi.  
Descripció: construcció menuda per a refugi i observatori de caça, de planta quadrangular i coberta de teula corba de dos aiguavessos. Presenta un únic accés orientat a l'est i troneres obertes en tots els fronts. A l'interior, ocupant els angles oposats a l'entrada, es conserva una ximenera i un rebost. La caseta se situa al cim de l'elevació. Des de la construcció partixen diferents alineaments de murets de pedra.  
  
Cronologia: segle xx.  
  
Forn de calç de la Sarga de Baix  
Municipi: Alcoi.  
Descripció: forn de calç de 3,5 m de diàmetre interior excavat en el sediment terrós d'un marge o escaló del terreny. Es localitza al vessant nord-oest de l'altet del Mas de la Cova, en una zona abancalada pròxima al cim. La boca del forn conserva l'arrancada del mur de pedra seca, i l'interior no conserva cap revestiment i es troba pràcticament cobert de sediments. Als voltants del forn es localitzen afloraments d'estrats calcaris.  
  
Cronologia: segles xix-xx.  
  
Pou del Mas de la Cova  
Municipi: Alcoi.  
Descripció: pou per a la captació d'aigües subterrànies que ocupa la zona central d'un bancal que terraplena el barranc de Serra. La construcció és de planta circular, amb un diàmetre màxim pròxim a un metre, i està feta amb maçoneria. La part alta acaba en forma cònica i s'alça de terra 1,80 m. A la part sud hi ha una obertura rectangular amb marc de fusta per a una porta de fusta, hui en dia desapareguda. A la part baixa de l'obertura hi ha una pedra plana treballada que servia per a recolzar el poal de l'aigua.  
Cronologia: segles xix-xx.  
  
  
ANNEX III  
Normativa de protecció de la zona arqueològica i del seu entorn  
  
Article 1. Objecte  
Els abrics amb manifestacions d'art rupestre declarats béns d'interés cultural amb la categoria de zona arqueològica es regiran pel que disposa la Llei 4/1998, d'11 de juny, del Patrimoni Cultural Valencià, per als béns d'interés cultural d'esta classe, així com pels plans especials o pels instruments urbanístics de contingut anàleg que, si és el cas, s'aproven.  
  
  
Article 2. Usos permesos a la zona arqueològica i al seu entorn de protecció  
Els usos permesos seran tots aquells històricament associats al lloc: agropecuaris i forestals i els que siguen compatibles amb la investigació, la posada en valor i el gaudi del bé, així com els que contribuïsquen a la consecució dels esmentats fins. L'autorització particularitzada d'ús es regirà pel que disposa l'article 18 de la Llei 4/1998, d'11 de juny, del Patrimoni Cultural Valencià.  
  
Article 3. Règim d'intervencions en l'entorn de protecció  
Totes les intervencions sobre els immobles existents en l'entorn han de tindre en compte les cauteles arqueològiques previstes en l'article 62 de la Llei 4/1998, d'11 de juny, del Patrimoni Cultural Valencià. En qualsevol cas les actuacions arqueològiques hauran de ser autoritzades per la conselleria competent en matèria de cultura, d'acord amb l'article 60 de la mateixa llei.  
Fins que el municipi on s'ubica el bé no aprove el pla especial de protecció de la zona arqueològica i el seu entorn, o un instrument urbanístic de contingut anàleg, qualsevol intervenció d'abast arquitectònic o constructiu que pretenga realitzar-se requerirà, a més, la corresponent autorització emesa en els termes establits en l'article 35 de la Llei 4/1998, d'11 de juny, del Patrimoni Cultural Valencià.  
  
La proposta d'intervenció haurà de definir el seu abast i acompanyar-se de la documentació tècnica oportuna. També haurà d'especificar la ubicació parcel·lària, així com adjuntar la documentació gràfica que permeta constatar la situació actual i la seua transcendència patrimonial.  
  
Article 4. Preservació del paisatge de la zona arqueològica i el seu entorn  
A fi de preservar el paisatge històric de la zona arqueològica i el seu entorn i la integritat dels jaciments arqueològics que s'hi documenten, s'establixen les cauteles següents:  
1. Règim de les edificacions:  
a) Edificacions existents. Els immobles existents a la zona arqueològica i al seu entorn, pel seu alt valor testimonial i les seues particulars tipologies relacionades amb l'explotació tradicional del medi, hauran de conservar el seu caràcter originari, i, a este efecte, se'n potenciarà la conservació i la recuperació. Excepte casos excepcionals, i amb l'autorització prèvia de l'òrgan competent en matèria de cultura, no se'n permetrà el derrocament.  
b) Noves edificacions: únicament podran autoritzar-se en l'àmbit protegit xicotetes edificacions auxiliars de les faenes agrícoles o d'usos ambientalment compatibles, amb l'autorització prèvia, i amb subjecció a les condicions que a continuació s'indiquen:  
- L'arquitectura dels edificis de nova planta o de remodelació d'aquells que no són tradicionals adequarà el seu caràcter estètic a la tipologia i als acabats tradicionals de la zona.  
- El màxim d'edificabilitat permés serà de 20 m² construïts per edificació, amb una parcel·la mínima de 100 ha. El nombre màxim de plantes serà d'una.  
- Fatxades: les obertures seran de proporció vertical, i de disposició i dimensions característiques de la zona. Els acabats es realitzaran amb materials tradicionals, dels quals queden descartats els que suposen una imitació. Els tancaments seran de fusta. Es prohibixen les persianes, excepte les persianetes exteriors enrotllables tradicionals.  
- Les cobertes seran inclinades, d'un pendent màxim del 35 %, i de teula àrab.  
2. Llevat que s'obtinga l'autorització expressa de l'òrgan competent en matèria de cultura, queden prohibits, com a regla general, els moviments de terres i les excavacions d'incidència paisatgística.  
3. Queden prohibides les senyalitzacions de tipus publicitari, l'emmagatzematge a l'aire lliure de materials i l'abocament de residus.  
4. Pel que fa a la protecció i al foment del paisatge, sense perjuí dels informes o de les autoritzacions prèvies que siguen procedents per l'aplicació d'unes altres normes sectorials, particularment en matèria de medi ambient i agricultura, es prohibix la tala d'arbres sense l'autorització expressa de l'organisme competent en matèria de medi ambient i de la conselleria competent en matèria de cultura. En l'àmbit protegit s'haurà de fomentar la repoblació forestal amb varietats autòctones pròpies.  
5. En els espais d'ús agrícola haurà de procurar-se, excepte autorització expressa de l'òrgan competent en matèria de cultura, el manteniment del parcel·lari existent amb els seus elements annexos, com ara camins, bancals, cledes i la resta d'elements etnològics d'arquitectura de pedra seca, així com els cultius tradicionals existents en l'actualitat.  
  
6. Tant els tancaments de les finques, que hauran de realitzar-se a la manera tradicional de l'àmbit protegit, com la instal·lació dels punts del reg per degoteig, sense perjuí de les autoritzacions que per l'aplicació d'altres legislacions sectorials siguen procedents, exigiran l'autorització prèvia de l'òrgan competent en matèria de cultura.  
  
  
Article 5. Intervencions arqueològiques a la zona arqueològica  
Per a la realització d'intervencions arqueològiques en els jaciments declarats béns d'interés cultural, es requerirà la presentació d'un pla director que haurà de contindre: la descripció detallada dels objectius del pla, les fases d'execució i duració, així com una proposta motivada de l'àrea de reserva arqueològica del jaciment, segons el que disposa l'article 66 de la Llei 4/1998, d'11 de juny, del Patrimoni Cultural Valencià. El pla director haurà de ser aprovat per l'òrgan competent en matèria de cultura.  
El pla director no serà necessari per a les següents intervencions arqueològiques:  
1. Les que es manifesten com a d'urgent realització, tant per motius de conservació com per uns altres motius, sempre que així es justifique i el caràcter d'urgència siga corroborat per l'òrgan competent en matèria de cultura.  
2. La documentació gràfica de les manifestacions rupestres que no implique tècniques analítiques.